คืนเงินรถคันแรกพุ่ง3หมื่นล้านบาท
คลังเผยยอดขอคืนเงินรถยนต์คันแรกเกินเป้า 3 หมื่นล้านบาท เนื่องจากผู้ใช้สิทธิมาก พร้อมแก้เงื่อนไขจ่ายเงินคืนเดือนละครั้งป้องกันการผิดพลาด
1 พ.ย. 2555

คลังเผยยอดขอคืนเงินรถยนต์คันแรกเกินเป้า 3 หมื่นล้านบาท เนื่องจากผู้ใช้สิทธิมาก พร้อมแก้เงื่อนไขจ่ายเงินคืนเดือนละครั้งป้องกันการผิดพลาด
นายทนุศักดิ์ เล็กอุทัย รมช.คลัง เปิดเผยว่า ปัจจุบันมีผู้มาขอใช้สิทธ์รถยนต์คันแรกแล้ว 3.08 แสนราย เป็นเงิน 2.9 หมื่นล้านบาท คาดว่าถึงสิ้นปีจำนวนเงินที่ต้องใช้เกินกว่าเป้าหมายทีรัฐบาลกำหนดไว้ 3 หมื่นล้านบาท  โดยล่าสุดคืนเงินให้ผู้ใช้สิทธิ์ไปแล้ว 1.09 หมื่นราย คิดเป็นเงิน 849 ล้านบาท 
ทั้งนี้ ในปีงบประมาณ 2556 กระทรวงการคลังต้องคืนเงินให้ผู้ใช้สิทธิ์ในโครงการ 1.8 หมื่นล้านบาท ซึ่งได้รับจัดสรรงบประมาณมาแล้ว 7,500 ล้านบาท และขณะนี้กรมบัญชีกลางได้ขอใช้งบกลางเพื่อนำเงินมาใช้ในโครงการอีก 10,500 ล้านบาทแล้ว
นายทนุศักดิ์ กล่าวว่า ในเดือนธ.ค.นี้ การคืนเงินให้กับผู้ได้รับสิทธิ์ รถยนต์คันแรกจะเป็นเดือนละ 1 ครั้ง จากเดิมคืนเงินให้เดือนละ 2 ครั้ง คือ ทุกวันที่ 5 และ 20 ของทุกเดือน ซึ่งการปรับเปลี่ยนดังกล่าวเพื่อให้มีเวลาในการตรวจสอบข้อมูลของผู้ที่ได้รับคืนเงินอย่างละเอียดรอบคอบ ป้องกันการเกิดปัญหาข้อมูลผิดพลาดจนไม่สามารถโอนเงินได้ทั้งระบบเหมือนเมื่อวันที่ 20 ต.ค.ที่ผ่านมา